ད་དུང་ཡང་དགེ་རྒན་ཁ་ཤས་ཀྱིས་སོ་སོས་དཔེ་ཀློག་མི་བྱ་བར་སློབ་ཕྲུག་ཚོར་དཔེ་ཀློག་བྱ་དགོས་ཟེར་བའི་རྫིག་རྫིག་གནང་མཁན་གྱི་ཁ་མཁས་ཁོག་རུལ་ཅན་རྐྱང་ཡིན་པས་ན།འདི་ལྟ་བུའི་དགེ་རྒན་ཞིག་གིས་སློབ་ཕྲུག་ཚོའི་བསམ་བློའི་སྒོ་མོ་དང་བསམ་བློའི་ནུས་པ་ཇི་ལྟར་སྐྱེད་སྲིང་བྱ་ཐུབ་བམ།སྐད་ཆ་དྲང་མོ་བཤད་ན།དགེ་རྒན་ནི་སློབ་ཕྲུག་གི་ཞབས་ཞུ་བ་ཡིན་ཟེར་དོན་ཡང་སློབ་ཕྲུག་གི་ནང་ལས་མ་བྲིས་སྔོན་ལ་དགེ་རྒན་རང་གི་ནང་ལས་འབྲི་དགོས་ལ།སློབ་ཕྲུག་གིས་དཔེ་དེབ་མ་བཀླག་སྔོན་དུ་དགེ་རྒན་གྱིས་དཔེ་དེབ་བཀླགས་དགོས་པས།ལས་ཀ་ཡོད་ཚད་དགེ་རྒན་གྱིས་སྔོན་དུ་བྱས་དགོས་པས་ན་སློབ་ཕྲུག་གི་ཞབས་ཞུ་བ་རེད་མ་གཏོགས།སློབ་ཕྲུག་གི་སྟོད་གོས་བཀྲུ་མཁན་དང་ཉལ་ཆས་ལྟེབས་རྩེག་རྒྱག་མཁན་གྱི་ཞབས་ཞུ་བ་ལ་གོ་ན་ག་ལ་འགྲིགཡོངས་གྲགས་ལྟར་འུ་ཚོའི་དགེ་རྒན་ཚོར་མགོ་སེར་དགེ་རྒན་ཚོ་ལྟར་ཀློག་དེབ་ལ་མཁོ་བའི་དཔེ་དེབ་གང་མང་ཀློག་མཁན་ཞིག་དང་རང་གི་ལས་ཁུར་ལ་ཞིབ་རྟོག་གིས་དཔྱད་རྩོམ་འབྲི་མཁན་གྱི་བསམ་བློ་མེད་པའི་ན།ཀློག་དེབ་ཁོ་ན་ལ་མགོ་འཁོར་བའི་དགེ་རྒན་ཞིག་གི་འོག་ནས་འཚར་ལོངས་བྱུང་བའི་སློབ་ཕྲུག་དེ་དག་ཇི་ལྟ་བུ་ཞིག་ཡོང་རྒྱུ་ནི་ངས་མ་ཞུས་ཀྱང་གསལ་བོ་མཁྱེན་ངེས་རེད།གང་ལྟར་འུ་ཚོས་རང་གི་ལས་གནས་འདི་ལ་བསམ་བློ་རེ་བཏང་ནས་མགོ་སེར་བའི་དགེ་རྒན་ཚོ་ལྟར་དཔེ་དེབ་གང་མང་བཀླགས་ནས་སོ་སོའི་བསམ་བློར་ཡར་རྒྱས་གཏང་རྒྱུ་དང་སློབ་ཚན་གང་ཞིག་ཁྲིད་ནས་སློབ་ཕྲུག་སུ་ཞིག་ཡར་རྒྱས་འགྲོ་ཚུལ་དང་སློབ་ཚན་ཇི་ལྟར་ཁྲིད་ནས་སློབ་བུ་གང་ཞིག་གི་བསམ་བློར་འགྱུར་བ་འགྲོ་ཕྱོགས་ཀྱི་ཞིབ་རྟོག་དཔྱད་རྩོམ་རེ་རང་ཉིད་ཀྱི་འབྲི་རྩལ་དང་བསམ་བློ་ཡར་རྒྱས་ཀྱི་ཆེད་དུ་འབྲི་རྒྱུ་ནི་རང་གཞན་ཀུན་ལ་ཕན་པའི་བསམ་བློའི་སྨན་མཆོག་ཡིན་ནོ།།